﻿ ICC टेस्ट रैंकिंग का ऐलान, चार कप्तानों के बीच 'पुजारा जी' ने बजाया डंका | Cricket News in Hindi
ICC टेस्ट रैंकिंग का ऐलान, चार कप्तानों के बीच 'पुजारा जी' ने बजाया डंका
Updated Nov 28, 2017 | 16:36 IST | टाइम्स नाउ डिजिटल
नागुपर टेस्ट में 143 रनों की पारी खेलने वाले चेतेश्वर पुजारा ने दो स्थान की छलांग लगाते हुए बल्लेबाजों की टेस्ट रैंकिंग में दो स्थान की छलांग लगाकर दूसरे पायदान पर कब्जा जमा लिया है।
दुबई: आईसीसी ने अपनी ताज़ा टेस्ट रैंकिंग जारी कर दी है और एक बार फिर से इसमें नंबर.1 भारतीय टीम के बल्लेबाजों का दबदबा देखने को मिला है। बेशक बल्लेबाजों में अभी कोई शीर्ष पर नहीं है लेकिन टॉप-5 में भारतीय खिलाड़ियों का ही दबदबा है। सबसे दिलचस्प बात ये है कि चेतेश्वर पुजारा ने इन रैंकिंग में एक खास कमाल करते नज़र आ रहे हैं।
खेल से जुड़ी खबरों के लिए यहां क्लिक करें
- चार कप्तानों के बीच
नागुपर टेस्ट में 143 रनों की पारी खेलने वाले चेतेश्वर पुजारा ने दो स्थान की छलांग लगाते हुए बल्लेबाजों की टेस्ट रैंकिंग में दो स्थान की छलांग लगाकर दूसरे पायदान पर कब्जा जमा लिया है। उन्हें इस पारी के बाद 22 अंकों का फायदा हुआ और अब वो अपने करियर के सर्वश्रेष्ठ 888 अंकों के साथ दूसरे नंबर पर जम गए हैं। वो सिर्फ शीर्ष पर मौजूद ऑस्ट्रेलियाई कप्तान स्टीव स्मिथ से ही पीछे हैं जिन्होंने पहले एशेज टेस्ट में 141 रनों की पारी खेलते हुए 5 अंकों की बढ़ोतरी के साथ अपने अंक 941 कर लिए हैं। वहीं, नागपुर में दोहरा शतक जड़ने वाले भारतीय कप्तान विराट कोहली ने भी अंकों के मामले में लंबी छलांग लगाई है। वो अभी भी पांचवें पायदान पर टिके हुए हैं लेकिन 817 अंकों से 877 अंकों तक जा पहुंचे हैं। तीसरे स्थान पर इंग्लैंड के कप्तान जो रूट हैं जबकि चौथे पायदान पर न्यूजीलैंड के कप्तान केन विलियम्सन मौजूद हैं। यानी टॉप-5 बल्लेबाजों में चार देशों के कप्तान (ऑस्ट्रेलिया, इंग्लैंड, न्यूजीलैंड और भारत) मौजूद हैं और इन चारों के बीच पुजारा अपनी जगह मजबूती से बनाए हुए हैं।
- विजय और रोहित को भी फायदा
नागपुर टेस्ट में शतक जड़ने वाले मुरली विजय और रोहित शर्मा को भी टेस्ट रैंकिंग में फायदा हुआ है। मुरली विजय आठ पायदान की छलांग लगाते हुए 28वें पायदान पर पहुंच गए हैं जबकि रोहित शर्मा सात पायदान की छलांग लगाकर 46वें स्थान पर पहुंच गए हैं।
- गेंदबाजों की टॉप-5 रैंकिंग में भी भारत का दबदबा
आईसीसी की गेंदबाजों की टेस्ट रैंकिंग में भी भारत का दबदबा कायम है। यहां भी टॉप-5 में दो भारतीय खिलाड़ी मौजूद हैं। भारतीय स्पिनर रवींद्र जडेजा ने एक बार फिर गेंदबाजों की रैंकिंग में दूसरे पायदान पर कब्जा जमा लिया है। वहीं, नागपुर टेस्ट में सबसे तेज 300 टेस्ट विकेट पूरे करने वाले रविचंद्रन अश्विन 9 अंकों के फायदे के साथ चौथे स्थान पर हैं। इन रैंकिंग में शीर्ष पर इंग्लैंड के जेम्स एंडरसन हैं जिनको ब्रिस्बेन टेस्ट के बाद पांच अंकों का नुकसान हुआ है, ऐसे में आने वाले दिनों में जडेजा और अश्विन शीर्ष स्थान के लिए अपनी दौड़ तेज़ करते नज़र आ सकते हैं। भुवनेश्वर कुमार एक स्थान के फायदे के साथ 28वें पायदान पर पहुंच गए हैं जबकि इशांत शर्मा भी एक स्थान के फायदे के साथ 30वें पायदान पर आ गए हैं।
ऑलराउंडर्स की टेस्ट रैंकिंग में भारत के रविचंद्रन अश्विन तीसरे स्थान पर वापस आ गए हैं। इन रैंकिंग्स में शीर्ष पर बांग्लादेश के शाकिब ने कब्जा जमाया हुआ है।
ICC टेस्ट रैंकिंग का ऐलान, चार कप्तानों के बीच 'पुजारा जी' ने बजाया डंका Description: नागुपर टेस्ट में 143 रनों की पारी खेलने वाले चेतेश्वर पुजारा ने दो स्थान की छलांग लगाते हुए बल्लेबाजों की टेस्ट रैंकिंग में दो स्थान की छलांग लगाकर दूसरे पायदान पर कब्जा जमा लिया है। Times Now Hindi